वर्णमाला- "थ"
वर्णमाला- "थ"
माए तऽ माए होइ छथि । ममताक मुर्ती । हमर माए आइ धरि मुँह उठा कऽ किछु नै बजलनि । सब दिन अपन दुखधनियाँमे लागल रहलनि । काँच-पाकल जे भेटै खाएल करथि । से माए किछु दिनसँ बेमार छथि । गैसक रोग परेसान केने छै । से दुखित माए आइ भोरे भोर भनसा घरसँ टोक देलनि," बौआ, आम खएबाक मोन होइत अछि । आइ बजारसँ पाकल मालदह लेने अबिहऽ । "
माएक माँग कोना पुराबी ? आइ हमर हम सबसँ बेसी मजबूर लागि रहल छी । आम नै आनि देबै तऽ माएक मोनमे दुख हेतै आ जँ आनि देबै तऽ गैस फेर परेसान करतै । सोचि रहल छी जे एहि मजबूरीसँ कोना उबरल जाए !
 आइ नवम् कक्षामे शिवपूजन सहाय रचित "कहानी का प्लाॅट" नामक कथा पढ़बैत रही । जहिना-जहिना शब्द बढ़ैत गेल तहिना-तहिना विद्यार्थीक संग हमहूँ कथामे बन्हाइत गेलहुँ । अमीरीक कब्रपर उपजल गरीबीक कष्टकेँ बड नीक जकाँ देखाएल गेल छल । गरीब अर्धनंग रूपवती भगजोगनीक दुखक वर्णन मनकेँ विचलित कऽ देलक । एते रोचक कथाक अंतमे भगजोगनी पतिक मुइलाक बाद अपन सतौत बेटासँ वियाह कऽ लैत अछि । ई सुनि एकटा छात्रा बाजि उठल,"सर, ई कोना संभव छै ? अपने बेटासँ वियाह करब तऽ पाप भेलै ! ई तऽ कुकर्म भेलै । आखिर एते पैघ लेखक एहन शब्द किए लिखलनि ? "
उत्तरमे किछु नै फुरा रहल छल । बातकेँ कहुना टारैत हम मने मन सोचऽ लागलौं जे कोनो लेखक ककरो पेटक आगिकेँ मिझा नै सकैए । ई नै मिझाइ बला पेटक आगिये छियै जे लोककेँ कुकर्मक बाटपर ठेल दै छै ।
 वर्णमाला : त (दू)